9. การควบคุมภายใน

 ระบบการควบคุมภายในและการตรวจสอบภายใน

คณะกรรมการธนาคารและผู้บริหารของธนาคารให้ความสำคัญต่อการควบคุมภายในที่ดีและผูกพันในการดำรงไว้ซึ่งวัฒนธรรมที่ตระหนักถึงความสำคัญของการจัดการความเสี่ยงและความเพียงพอของการควบคุมภายในสำหรับการดำเนินงานทุกด้านของธนาคาร
โดยกำหนดให้ทุกหน่วยงานของธนาคารยึดถือแนวปฏิบัติที่ดีเกี่ยวกับการควบคุมภายในเพื่อเป็นหลักในการดำเนินธุรกิจ
และเพื่อเป็นหลักปฏิบัติของพนักงาน รวมถึงจัดให้มีหน่วยงานที่ทำหน้าที่บริหารความเสี่ยง
และกำหนดนโยบายการบริหารความเสี่ยงที่ชัดเจน นอกจากนี้
ธนาคารยังกำหนดให้มีการสอบทานประสิทธิผลและความพอเพียงของกระบวนการบริหารความเสี่ยงและระบบการควบคุมภายในโดยคณะกรรมการตรวจสอบ
ผ่านการหารือและประเมินผลการปฏิบัติงานของสายงานกำกับและตรวจสอบ
ซึ่งสาระสำคัญประกอบด้วย การพิจารณาความเหมาะสมของขอบเขต ภาระความรับผิดชอบ
แผนการปฏิบัติงาน รวมถึงผลการประเมิน
ความเพียงพอและคุณภาพของกระบวนการบริหารความเสี่ยง ระบบการควบคุมภายใน
กระบวนการกำกับดูแลกิจการ และการปฏิบัติตามกฎ ระเบียบ ข้อบังคับของทางการและของธนาคาร
และรายงานต่อคณะกรรมการธนาคารในกรณี ที่มีข้อเสนอแนะหรือพบข้อบกพร่องที่เป็นสาระสำคัญ
เพื่อให้มีการปรับปรุงแก้ไขต่อไป

ธนาคารให้ความสำคัญกับการกำกับดูแลและการกำหนดวัฒนธรรมของการควบคุม
โดยจัดทำนโยบายและระเบียบวิธีปฏิบัติงานไว้เป็นลายลักษณ์อักษร รวมถึงจัดให้มีการฝึกอบรม
และให้ความรู้ เพื่อพัฒนาทักษะการปฏิบัติงานแก่พนักงาน
อันเป็นการส่งเสริมให้พนักงานปฏิบัติงานได้อย่างถูกต้องและมีประสิทธิภาพ นอกจากนี้
ยังจัดให้มีคู่มือพนักงาน ซึ่งกำหนดระเบียบวินัย จรรยาบรรณในวิชาชีพ
และบทลงโทษกรณีการกระทำความผิดระเบียบวินัยและความผิดขั้นร้ายแรงไว้
เพื่อให้การปฏิบัติงานของพนักงานมีประสิทธิภาพ โปร่งใส และเป็นธรรมต่อผู้มีส่วนได้เสีย นอกจากนี้
เพื่อส่งเสริมความแข็งแกร่งของการกำกับดูแล
และเสริมสร้างวัฒนธรรมของการควบคุมที่สอดคล้องกันในทุกระดับขององค์กรอย่างต่อเนื่อง
ธนาคารจึงพัฒนาและบรรจุหลักสูตรอบรมเรื่อง Governance Risk Management and
Compliance ไว้ในแผนการฝึกอบรมผู้บริหารของธนาคาร

ธนาคารกำหนดให้กิจกรรมการควบคุมเป็นส่วนหนึ่งของกระบวนการปฏิบัติงานและจัดโครงสร้างการควบคุมที่เหมาะสมในทุกส่วนงาน
โดยกำหนดให้มีการแบ่งแยกหน้าที่ระหว่างผู้ปฏิบัติงานและผู้ติดตามควบคุมและประเมินผล
เพื่อก่อให้เกิดการถ่วงดุลและการตรวจสอบระหว่างกันอย่างเหมาะสม
สำหรับกิจกรรมที่อาจก่อให้เกิดความขัดแย้งทางผลประโยชน์
จะได้รับการระบุและดำเนินการให้ตรงตามระเบียบและข้อบังคับต่างๆ ที่เกี่ยวข้องของธนาคาร

ระบบสารสนเทศของธนาคารได้รับการพัฒนาอย่างต่อเนื่อง รวมถึงระบบข้อมูลทางการเงิน
การปฏิบัติงาน และการปฏิบัติตามระเบียบข้อบังคับต่างๆ
เพื่อให้มีการติดตามประเมินผลของระบบการควบคุมภายใน
และดำเนินการแก้ไขข้อบกพร่องที่มีนัยสำคัญได้อย่างทันท่วงที รวมถึงเพื่อให้ข้อมูลที่เป็นประโยชน์
มีความถูกต้องสมบูรณ์และเป็นปัจจุบันต่อการตัดสินใจของคณะกรรมการและผู้บริหารของธนาคาร
รวมทั้งการจัดช่องทางการสื่อสารที่มีคุณภาพเพื่อให้มั่นใจว่า
ผู้บริหารและพนักงานทุกคนเข้าใจนโยบายและกระบวนการปฏิบัติงานที่เกี่ยวข้องกับหน้าที่ความรับผิดชอบของตนอย่างแท้จริง

การตรวจสอบและการติดตามดูแลการดำเนินงานของกลุ่มธุรกิจทางการเงินธนาคารกสิกรไทยโดยสายงานกำกับและตรวจสอบซึ่งมีความเป็นอิสระในการปฏิบัติงานและรายงานตรงต่อคณะกรรมการตรวจสอบใช้หลักการปฏิบัติงานที่เน้นความเสี่ยง
ครอบคลุมการปฏิบัติตามกฎหมายและระเบียบข้อบังคับของทางราชการ นโยบายระเบียบปฏิบัติ
กระบวนการปฏิบัติงาน และจรรยาบรรณในการปฏิบัติงาน
เพื่อประเมินความเพียงพอของระบบการควบคุมภายในและความเหมาะสมของการจัดการความเสี่ยง
ประเมินประสิทธิภาพของการบริหารทรัพยากร
และประเมินความถูกต้องและความน่าเชื่อถือของข้อมูล นอกจากนี้
สายงานกำกับและตรวจสอบยังได้ให้คำปรึกษาเกี่ยวกับ
การดำเนินงานแก่หน่วยงานผู้รับการตรวจสอบและการกำกับดูแลตามลักษณะและขอบเขตของงานที่เป็นไปตาม
ความตกลงร่วมกัน
โดยมีวัตถุประสงค์เพื่อเพิ่มมูลค่าและปรับปรุงการปฏิบัติงานของกลุ่มธุรกิจทางการเงินธนาคารกสิกรไทย
ทั้งนี้ การตรวจสอบของธนาคารได้นำหลักการตรวจสอบอย่างต่อเนื่อง (Continuous Audit)
และการตรวจสอบเชิงบูรณาการ (Integrated Audit) มาประยุกต์ใช้
พร้อมทั้งจัดให้มีการประเมินและปรับปรุงคุณภาพของงานเทียบกับมาตรฐานสากลของการปฏิบัติงานของวิชาชีพตรวจสอบภายในอย่างสม่ำเสมอ
และฝ่ายตรวจสอบซึ่งเป็นหน่วยงานที่มีความเป็นอิสระยังได้รับมอบหมายให้เป็นอีกหนึ่งช่องทางที่รับแจ้งข้อร้องเรียนรวมถึงเบาะแสที่เป็นประโยชน์ต่อธนาคารโดยตรง
ทำให้มั่นใจได้ว่าธนาคารมีกระบวนการจัดการข้อมูลที่ได้รับรายงานเข้ามาอย่างโปร่งใสและเป็นธรรมต่อผู้รายงาน
ตามหลักธรรมาภิบาลที่ดี

ในปี 2555
ฝ่ายตรวจสอบได้ดำเนินโครงการประกันและปรับปรุงคุณภาพของกิจกรรมตรวจสอบภายใน (The
Quality Assurance and Improvement Program)
โดยจัดให้มีการประเมินจากคณะผู้สอบทานจากภายนอกที่มีความเป็นอิสระจากบริษัท
ไพร้ซวอเตอร์เฮาส์คูเปอร์ส เอบีเอเอส จำกัด ซึ่งผลการประเมินสนับสนุนว่า
กิจกรรมการตรวจสอบภายในของฝ่ายตรวจสอบสอดคล้องกับมาตรฐานสากลการปฏิบัติงานวิชาชีพตรวจสอบภายใน

ธนาคารตระหนักเสมอว่า
การควบคุมภายในเป็นกระบวนการที่สำคัญของการดำเนินธุรกิจของธนาคาร
ทำให้การปฏิบัติงานมีประสิทธิภาพ และเกิดความมั่นใจอย่างสมเหตุสมผลว่า
การดำเนินงานของธนาคารสามารถบรรลุวัตถุประสงค์ สร้างผลประโยชน์ตอบแทนในระยะยาว
การรายงานข้อมูลทางการเงินและการดำเนินงานน่าเชื่อถือ การปฏิบัติงานเป็นไปตามกฎหมาย
ระเบียบ และข้อบังคับต่างๆ
และป้องกันมิให้เกิดการกระทำอันอาจก่อความเสียหายต่อทรัพย์สินและชื่อเสียงของธนาคาร
จึงจัดให้มีการติดตามประเมินผลของการควบคุมภายในทั้งระหว่าง
การปฏิบัติงานและการติดตามประเมินผลเป็นรายครั้ง
เพื่อให้มั่นใจว่าการควบคุมภายในยังคงมีความสอดคล้องและจัดการกับความเสี่ยงที่เปลี่ยนแปลงไปในแต่ละช่วงเวลาได้
ซึ่งข้อบกพร่องของการควบคุมภายในที่พบจะรายงานต่อผู้บริหารที่กำกับดูแลทันที
และข้อบกพร่องที่มีนัยสำคัญจะรายงานต่อผู้บริหารระดับสูงและคณะกรรมการธนาคาร
ตามความเหมาะสม